ଜେଲ ଗଲେ ଇଞ୍ଜିନିୟର
ବ୍ରହ୍ମପୁର ଅଫିସ,୧୭।୯: ଗଞ୍ଜାମ ଜିଲା ଆସିକା ସ୍ଥିତ ଉଠା ଜଳସେଚନ ଉପବିଭାଜନର ସହକାରୀ ଯନ୍ତ୍ରୀ (ବୈଦ୍ୟୁତିକ) ଈଶ୍ୱର ଦାସଙ୍କୁ ବ୍ରହ୍ମପୁର ଭିଜିଲାନ୍ସ ଗୁରୁବାର ଗିରଫ କରିଥିଲା। ମାମଲା ନଂ.୧୪/୨୧ରେ ତାଙ୍କୁ ଶୁକ୍ରବାର କୋର୍ଟ ଚାଲାଣ କରାଯାଇଥିବା ଏସ୍ପିଙ୍କ ଦାୟିତ୍ୱରେ ଥିବା ଡିଏସପି ହେନେରୀ କୁଲୁ ସୂଚନା ଦେଇଛନ୍ତି। ଈଶ୍ୱରଙ୍କୁ କୋର୍ଟ ୧୪ ଦିନ ପାଇଁ ବିଚାର ବିଭାଗୀୟ ହାଜତକୁ ପଠାଇଛନ୍ତି।

ବୁଗୁଡା ବ୍ଲକ କୋଟକୋଲାଠାରେ ଥିବା ନଦୀରେ ଉଠା ଜଳସେଚନ ବିଭାଗ ପକ୍ଷରୁ ପ୍ରକଳ୍ପ କାର୍ଯ୍ୟ ଚାଲୁଛି। କଟକର ଆଖଣ୍ଡଳମଣି ଇଲେକ୍ଟ୍ରିକାଲ ଠିକା ସଂସ୍ଥା ଏହି ପ୍ରକଳ୍ପ ନିର୍ମାଣ ଦାୟିତ୍ୱ ନେଇଛି। ପ୍ରକଳ୍ପର ବିଲ୍ ପାସ ପାଇଁ ସେ ଠିକା ସଂସ୍ଥାକୁ ୫୦ ହଜାର ଟଙ୍କା ଲାଞ୍ଚ ମାଗିଥିଲେ। ଏ ନେଇ ଠିକା ସଂସ୍ଥାର ପ୍ରକଳ୍ପ ସଂଯୋଜକ ଜଗମୋହନ ପଣ୍ଡା ବ୍ରହ୍ମପୁର ଭିଜିଲାନ୍ସ କାର୍ଯ୍ୟାଳୟରେ ଜଣାଇଥିଲେ। ଗୁରୁବାର ସହକାରୀ ଯନ୍ତ୍ରୀ ଈଶ୍ୱର ବ୍ରହ୍ମପୁରସ୍ଥିତ ଉଠା ଜଳସେଚନ ବିଭାଗ ନିର୍ବାହୀ ଯନ୍ତ୍ରୀଙ୍କ କାର୍ଯ୍ୟାଳୟରେ ଥିବାବେଳେ ସେଠାକୁ ଟଙ୍କା ଆଣିଦେବାକୁ ପୂର୍ବରୁ ସେ ଜଗମୋହନଙ୍କୁ କହିଥିଲେ। ଯୋଜନା ମୁତାବକ ଜଗମୋହନ ବ୍ରହ୍ମପୁର ଯାଇ ଈଶ୍ୱରଙ୍କୁ ୫୦ ହଜାର ଟଙ୍କା ଦେଇଥିଲେ। ଏହି ସମୟରେ ପୂର୍ବରୁ ଉପସ୍ଥିତ ଥିବା ଭିଜିଲାନ୍ସ କର୍ମଚାରୀ ସହକାରୀ ଯନ୍ତ୍ରୀ ଈଶ୍ୱରଙ୍କୁ କାବୁ କରିଥିଲେ। ଭିଜିଲାନ୍ସ ଟମ୍ ଲାଞ୍ଚ ୫୦ ଟଙ୍କା ଜବତ କରିବା ସହ ତାଙ୍କର ବ୍ରହ୍ମପୁର ଭଡାଘର ସମେତ ୪ଟି ସ୍ଥାନରେ ଚଢ଼ାଉ କରିଥିଲା।